Jens Peter Vernersen (S), 2006-12-01:
Det er forbrugerministerens meget aggressive indlæg, der bringer mig herop.
Man kunne selvfølgelig tage det synspunkt, at man burde lade det stå for sig selv, men det kan altså ikke nytte noget, at man fører sig så aggressivt frem, fordi der er politikere, man er uenig med, i dette tilfælde fra Det Radikale Venstre og Socialdemokraterne, kan jeg forstå.
Men det kan ikke nytte noget, at man – fordi vi har været kritiske over for den politik, der er blevet ført på fødevarekontrolområdet og nu også er kritiske over for det, der er lagt frem – farer op på den måde, som vi så for et øjeblik siden.
Det er der ingen rimelighed i.
Det kan ikke nytte, at det bliver et spørgsmål om at kalde politiske modstandere for negative, fordi man er uenig med det.
Det er jo ikke det, det drejer sig om.
Vi har bare set og ser stadig anderledes på fødevarekontrollen.
Vi synes, det er gået i den forkerte retning med de nedskæringer, der har fundet sted, og at det slet ikke vejes op med de vel omkring 10 mio. kr., der nu bruges til et fødevarepoliti med ganske få medarbejdere, der ganske vist har opnået resultater to-tre steder på nuværende tidspunkt.
De 10 mio. kr. skal altså sættes op imod de meget, meget store besparelser på 112 mio. kr., som vi har fået oplysning om.
Jeg vil også godt sige, at med hensyn til spørgsmålet om mad til børn har vi afgivet et børnepolitisk oplæg, hvor vi siger, at der skal indføres en madordning for børn i daginstitutioner.
Ministeren forsøger at gøre det til, at vi vil levere mad til velstillede forældres børn, men det drejer sig jo om, at langt de fleste familier i vores land er hårdtarbejdende.
Både manden og konen er hårdtarbejdende, ofte har de begge fuldtidsjob,
og derfor synes vi, at disse hårdtarbejdende familier, som ikke nødvendigvis behøver at være blandt de velstillede, som ministeren nu taler om, skal aflastes.
Vi vil give dem hjælp ved at sikre, at børnene får et ordentligt måltid mad i deres daginstitution.
Det har vi tilkendegivet, det har vi fremlagt et oplæg til, og jeg vil godt sige, at vi fortsat er stolte af det oplæg, fordi vi mener, at disse mange mennesker i Danmark, der hver eneste dag tager på arbejde kl. 7.00 eller 7.30, skal have en bekymring mindre, nemlig hvordan de kan sikre, at deres børn får et godt måltid mad, når de er i deres daginstitution.
Jeg kan forstå, at ministeren mener, det fuldstændig vil smadre den danske økonomi, hvis man bruger 2 mia. kr. af et overskud på 60 mia. kr. til at forbedre servicen i den offentlige sektor, men det tror jeg under ingen omstændigheder vil være tilfældet.
Jeg må også minde ministeren om, at da vi havde regeringsmagten, lykkedes det os at nedbringe et underskud i størrelsesordenen 60 mia. kr. – det var det vel i 1993 – i en sådan grad, at vi nu har balance og endda overskud i vores økonomi.
Det er ikke kun denne regerings fortjeneste, det var et spor, der blev lagt meget præcist af Nyrupregeringen tilbage i 1993, hvor den overtog et meget, meget stort underskud.
Ministeren har jo ansvaret for store områder, og jeg går ud fra, at ministeren er klar over, at den sparsomme økonomi, der nu er tildelt kommunerne, betyder, at der på masser af områder sker nedskæringer og besparelser.
Det er tilfældet i plejesektoren, og det er tilfældet på daginstitutionsområdet, hvor man f.eks. flytter daginstitutioner til skolefritidsordninger med nye store udgifter for forældrene til følge.
Regeringens politik betyder, som vi kan se nu, efter at kommunerne har lagt deres budgetter, at forældrene nogle steder må betale langt, langt mere på grund af flytningen til en skolefritidsordning.
Vi har sagt, at vi synes, øget velfærd er mere fornuftigt end bare at spare op til skattelettelser.
Den opfattelse har vi fortsat, og derfor mener vi, at der godt kan bruges en lillebitte smule af det overskud, vi har.
Lad mig så sige om multivitaminjuicesagen, hvor ministeren talte om jura, at det jo også drejer sig om politik.
Det drejer sig om, hvorvidt man som politiker er indstillet på at forfølge en sag i stedet for at kaste håndklædet i ringen.
Jeg synes, det skal siges her, ikke mindst fordi det netop var ministeren, der fremførte et så voldsomt angreb på både mit parti og Det Radikale Venstre.